Николай Лилиев
Към природата

chitanka.info

Като майка разтвори

кадифяната си пазва,

искам румени зори

да съзра от твойта пазва.

Моят горък ден залязва,

аз съм беден и самин,

всеки лист ми сякаш казва:

— Ти си беден и самин.

Своя безприютен син

приюти, о майко свята,

и сърце ми, тъмен крин,

освети, о майко свята,

тамо, близо до цветята,

моя дух ще се смири,

помогни ми, непозната,

да дочакам пак зори!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.